CELEX: 62019TN0495
Language: el
Date: 2019-07-08 00:00:00
Title: Υπόθεση T-495/19: Προσφυγή της 8ης Ιουλίου 2019 — Ρουμανία κατά Επιτροπής

26.8.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 288/64
            
         
      Προσφυγή της 8ης Ιουλίου 2019 — Ρουμανία κατά Επιτροπής
      (Υπόθεση T-495/19)
      (2019/C 288/79)
      Γλώσσα διαδικασίας: η ρουμανική
      
         Διάδικοι
      
      
         Προσφεύγουσα: Ρουμανία (εκπρόσωποι: C. Canțăr, E. Gane και R. Hațieganu)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση (ΕΕ) 2019/721 της Επιτροπής, της 30ής Απριλίου 2019, σχετικά με την προτεινόμενη πρωτοβουλία πολιτών με τίτλο «Πολιτική συνοχής για την ισότητα των περιφερειών και τη διατήρηση των ιδιαίτερων πολιτιστικών χαρακτηριστικών τους»·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει δύο λόγους.
      
                  1.
               
               
                  Ο πρώτος λόγος αντλείται από παράβαση του άρθρου 4, παράγραφος 2, στοιχείο β', του κανονισμού 211/2011, όσον αφορά τις αρμοδιότητες της ΕΕ όπως αυτές έχουν καθοριστεί από τις Συνθήκες της Ένωσης
                  
                              —
                           
                           
                              Η Ρουμανία προβάλλει ότι δεν υφίσταται νομικό έρεισμα στις Συνθήκες ώστε να δύναται η Επιτροπή να υποβάλει πρόταση νομοθετικής πράξεως προς τον σκοπό που επιδιώκουν οι διοργανωτές της προτάσεως «Πολιτική συνοχής για την ισότητα των περιφερειών και τη διατήρηση των ιδιαίτερων πολιτιστικών χαρακτηριστικών τους». Η προαναφερθείσα πρόταση κείται προδήλως πέραν της αρμοδιότητας του εν λόγω θεσμικού οργάνου της Ένωσης να υποβάλει πρόταση νομοθετικής πράξεως για την εφαρμογή των Συνθηκών, υπό την έννοια του άρθρου 4, παράγραφος 2, στοιχείο β', του κανονισμού 211/2011.
                           
                        
            
                  2.
               
               
                  Ο δεύτερος λόγος αντλείται από παράβαση της υποχρεώσεως αιτιολογήσεως, η οποία προβλέπεται στο άρθρο 296, δεύτερο εδάφιο, ΣΛΕΕ
                  
                              —
                           
                           
                              Η Ρουμανία προβάλλει ότι η υποχρέωση αιτιολογήσεως που προβλέπεται στο άρθρο 296, δεύτερο εδάφιο, ΣΛΕΕ, δεν δύναται να περιοριστεί στην απλή ενημέρωση των διοργανωτών σε σχέση με τα στοιχεία του άρθρου 4, παράγραφος 3, του κανονισμού 211/2011, ήτοι τους λόγους αρνήσεως καταχωρίσεως της πρωτοβουλίας και όλα τα ένδικα βοηθήματα που οι διοργανωτές έχουν στη διάθεσή τους.
                           
                        
                              —
                           
                           
                              Στο πλαίσιο αυτό, η Ρουμανία προβάλλει ότι η αιτιολογία της αποφάσεως (ΕΕ) 2019/721 είναι προδήλως ανεπαρκής. Η προδήλως ανεπαρκής αιτιολογία έχει ως συνέπεια τα ενδιαφερόμενα πρόσωπα να μην γνωρίζουν τι αποφασίστηκε σχετικά με την καταχώριση της προτεινόμενης πρωτοβουλίας και να αντιδράσει αναλόγως, και το Γενικό Δικαστήριο να μην δύναται να ασκήσει τον προβλεπόμενο έλεγχο νομιμότητας της αποφάσεως.